« хIасраталъ рецIцIулел лугбал», « абизин рагIаби», - «гIарза бахъизин» ва гь. ц. Гьеб кочIолъ бицунеб буго рокьи ккаразул дандчIваялъул хIакъалъулъ. Ясалъ баян гьабула жий росасе абун йигин. ЛъикIаб даражаялда хъвараблъун ва щвалде щвараблъун рикIкIине бегьула жиб поэмаялда релълъараб «Истамбул читалъул чергес хъабало» абураб кечI. Гьенир цIакъго гIемер сипатал гьарун руго ясалъе, гьелъул сурат (портрет) цебе чIезабизе мурадалда: «кагIба рукъ къачIалей къурайшияй», «чундуз магIу тIолей гIарабияй», «гIусмани тастар», «хIангIарцул курхьаби», «хъахIал баргъичал». «хIатIида квар бараб коралъул жайран», «ясбер меседилаб мугIрузул гIанса», «кармангъур», «рогьалил цIва», «бакъул лага». «жавгьар», «сабаалда гIураб гIедераб тагьи». «Ширванул гIала» ва гь. ц.